(12)

Članak 21. zamjenjuje se sljedećim: „Članak 21. Potpore za rizično financiranje 1. Programi potpora za rizično financiranje u korist MSP-ova spojivi su s unutarnjim tržištem u smislu članka 107. stavka 3. Ugovora i izuzimaju se od obveze prijave iz članka 108. stavka 3. Ugovora ako su ispunjeni uvjeti utvrđeni u ovom članku i u poglavlju I. 2. Države članice, izravno ili putem zaduženog subjekta, provode mjeru rizičnog financiranja putem jednog ili više financijskih posrednika. Države članice ili zaduženi subjekti daju javni doprinos financijskim posrednicima u skladu sa stavcima od 9. do 13. u nastavku, a financijski posrednici provode rizična financijska ulaganja u prihvatljive poduzetnike. Ni države članice ni zaduženi subjekti ne smiju ulagati izravno u prihvatljive poduzetnike bez sudjelovanja financijskog posrednika. 3. Prihvatljivi poduzetnici su poduzetnici koji su u vrijeme početnog rizičnog financijskog ulaganja neuvršteni i ispunjavaju najmanje jedan od sljedećih kriterija prihvatljivosti: (a) ne posluju ni na kojem tržištu; (b) posluju na bilo kojem tržištu manje od 10 godina nakon registracije i/ili, u slučaju inovativnih poduzeća, sedam godina nakon prve komercijalne prodaje. Za prihvatljive poduzetnike koji su preuzeli djelatnosti drugog poduzeća ili su nastali spajanjem razdoblje prihvatljivosti obuhvaća i poslovanje tog poduzeća ili spojenih društava. Za prihvatljive poduzetnike koji se nisu obvezni registrirati smatra se da razdoblje prihvatljivosti počinje ili u trenutku kad poduzeće započinje svoju ekonomsku djelatnost ili u trenutku kad postane dužno platiti porez za svoju ekonomsku djelatnost, ovisno o tome što nastupi ranije; (c) zahtijevaju početno rizično financijsko ulaganje koje, na temelju poslovnog plana izrađenog radi nove gospodarske djelatnosti, premašuje 50 % njihova prosječnog godišnjeg prometa tijekom proteklih pet godina. Ulaganja usmjerena na znatno poboljšanje ekološke učinkovitosti djelatnosti u skladu s člankom 36. stavkom 2. i ostala ekološki održiva ulaganja kako su definirana u članku 2. stavku 1. Uredbe (EU) 2020/852 smatraju se novim ekonomskim djelatnostima ako su njihovi početni zahtjevi za financiranje veći od [30 %] prosječnog godišnjeg prometa tijekom proteklih pet godina. 4. Potpore za rizično ulaganje mogu obuhvaćati i naknadna ulaganja u prihvatljive poduzetnike i nakon razdoblja prihvatljivosti iz stavka 3. točke (b) ako su ispunjeni sljedeći kumulativni uvjeti: (a) nije premašen ukupan iznos rizičnog financiranja naveden u stavku 8.; (b) mogućnost naknadnih ulaganja predviđena je u izvornom poslovnom planu; (c) poduzetnik koji prima naknadna ulaganja nije se povezao, u smislu članka 3. stavka 3. Priloga I. s drugim poduzetnikom osim financijskog posrednika ili neovisnog privatnog ulagača koji pružaju rizično financiranje u okviru mjere, osim ako je novi subjekt MSP. 5. Rizična financijska ulaganja u prihvatljive poduzetnike mogu biti u obliku vlasničkih ulaganja, kvazivlasničkih ulaganja, zajmova, jamstava ili kombinacije navedenog. 6. U slučaju pružanja jamstva, jamstvo ne premašuje 80 % iznosa temeljnog zajma. 7. Za rizična financijska ulaganja u obliku vlasničkih i kvazivlasničkih ulaganja u prihvatljive poduzetnike mjerom rizičnog financiranja može se obuhvatiti zamjenski kapital isključivo ako se zamjenski kapital upotrebljava zajedno s novim kapitalom koji predstavlja najmanje 50 % svakog ciklusa ulaganja u prihvatljive poduzetnike. 8. Ukupni preostali iznos rizičnog financijskog ulaganja iz stavka 5. ne premašuje 15 milijuna EUR po prihvatljivom poduzetniku na temelju bilo koje mjere rizičnog financiranja. Za izračun najvećeg iznosa rizičnog financijskog ulaganja u obzir se uzima sljedeće: (a) u slučaju zajmova i kvazivlasničkih ulaganja strukturiranih kao dug, nominalni iznos instrumenta; (b) u slučaju jamstava, nominalni iznos temeljnog zajma. 9. Javni doprinos financijskim posrednicima može biti u jednom od sljedećih oblika: (a) vlasničkog ili kvazivlasničkog kapitala ili financijske donacije radi izravnog ili neizravnog pružanja rizičnih financijskih ulaganja prihvatljivim poduzetnicima; (b) zajmova radi izravnog ili neizravnog pružanja rizičnih financijskih ulaganja prihvatljivim poduzetnicima; (c) jamstava za pokriće gubitaka od izravno ili neizravno pruženih rizičnih financijskih ulaganja prihvatljivim poduzetnicima. 10. Dogovori o podjeli rizika i nagrade između države članice ili njezina zaduženog subjekta i financijskog posrednika moraju biti primjereni i u skladu sa sljedećim: (a) za potpore za rizično financiranje u oblicima koji nisu jamstva prednost se daje asimetričnoj podjeli dobiti u odnosu na zaštitu od gubitaka; u slučaju asimetrične podjele gubitaka između javnih i privatnih ulagača prvi gubitak koji snosi javni ulagač ograničava se na 25 % rizičnih financijskih ulaganja. (b) za potpore za rizično financiranje u obliku jamstava jamstvena stopa ograničava se na 80 %, a ukupni gubitci koje snosi država članica na najviše 25 % temeljnog portfelja obuhvaćenog jamstvom. Besplatno se mogu pružiti samo jamstva kojima se pokrivaju očekivani gubitci temeljnog portfelja obuhvaćenog jamstvom. Ako je jamstvom obuhvaćeno pokriće neočekivanih gubitaka, financijski posrednik za dio jamstva koji pokriva neočekivane gubitke plaća jamstvenu premiju u skladu s tržišnim uvjetima. 11. Ako javni doprinos koji je dodijeljen financijskom posredniku ima oblik vlasničkog i kvazivlasničkog kapitala iz stavka 9. točke (a), najviše 30 % ukupnih kapitalnih ulaganja i neiskorištenog odobrenog kapitala financijskog posrednika može se upotrebljavati u svrhe upravljanja likvidnošću. 12. Za mjere rizičnog financiranja kojima se prihvatljivim poduzetnicima omogućuju rizična financijska ulaganja u obliku vlasničkog kapitala, kvazivlasničkog kapitala ili zajmova, javnim doprinosom koji je dodijeljen financijskom posredniku potiče se dodatno financiranje od strane neovisnih privatnih ulagača na razini financijskih posrednika ili prihvatljivih poduzetnika kako bi se dostigla ukupna stopa privatnog sudjelovanja koja odgovara sljedećim najmanjim pragovima: (a) 10 % rizičnog financijskog ulaganja dodijeljenog prihvatljivim poduzetnicima iz stavka 3. točke (a); (b) 40 % rizičnog financijskog ulaganja dodijeljenog prihvatljivim poduzetnicima iz stavka 3. točke (b); (c) 60 % rizičnog financijskog ulaganja dodijeljenog prihvatljivim poduzetnicima iz stavka 3. točke (c) i za naknadna rizična financijska ulaganja u prihvatljive poduzetnike nakon razdoblja prihvatljivosti iz stavka 3. točke (b). Financiranje koje osiguravaju neovisni privatni ulagači koji ostvaruju korist od potpore za rizično financiranje u obliku poreznih poticaja u skladu s člankom 21.a ne uzima se u obzir za potrebe dostizanja ukupnih stopa privatnog sudjelovanja utvrđenih u prvom podstavku. Stope privatnog sudjelovanja iz prvog podstavka točaka (b) i (c) smanjuju se na 20 % pod točkom (b) i 30 % pod točkom (c) za ulaganja u potpomognuta područja određena na odobrenoj karti regionalnih potpora koja vrijedi u trenutku pružanja rizičnog financijskog ulaganja u skladu s člankom 107. stavkom 3. točkom (a) Ugovora. 13. Ako se mjera rizičnog financiranja provodi putem financijskog posrednika i usmjerena je na prihvatljive poduzetnike u različitim fazama razvoja iz stavaka 3. i 4., financijski posrednik postiže stopu privatnog sudjelovanja koja čini najmanje ponderirani prosjek na temelju količine pojedinačnih ulaganja u temeljni portfelj, do kojega dolazi primjenom najmanjih stopa sudjelovanja na ulaganja iz stavka 12., osim ako se potrebno sudjelovanje neovisnih privatnih ulagača ostvari na razini prihvatljivih poduzetnika. 14. Financijski posrednici i upravitelji fonda biraju se u otvorenom, transparentnom i nediskriminirajućem postupku, u skladu s primjenjivim pravom Unije i nacionalnim pravom. Postupak se temelji na objektivnim kriterijima povezanima s iskustvom, stručnošću te operativnom i financijskom sposobnošću te je u skladu sa sljedećim uvjetima: (a) osigurava da se prihvatljivi financijski posrednici i upravitelji fondova utvrđuju u skladu s primjenjivim zakonima; (b) u njemu nema diskriminacije među financijskim posrednicima i upraviteljima fonda na temelju njihova mjesta poslovnog nastana ili registracije u određenoj državi članici; (c) može zahtijevati da prihvatljivi financijski posrednici i upravitelji fondova ispunjavaju prethodno utvrđene kriterije koji su objektivno opravdani prirodom ulaganja; (d) cilj postupka je postizanje odgovarajućih dogovora o podjeli rizika i nagrade, kako je opisano u stavku 10. 15. Mjerama rizičnog financiranja osigurava se da financijski posrednici koji primaju javni doprinos donose odluke usmjerene na dobit kada prihvatljivim poduzetnicima pružaju rizično financijsko ulaganje. Smatra se da je ta obveza ispunjena ako su ispunjeni svi sljedeći uvjeti: (a) država članica ili subjekt zadužen za provedbu mjere predviđa postupak dubinske analize kako bi se osigurala tržišno razumna strategija ulaganja za potrebe provedbe mjere financiranja rizika, uključujući odgovarajuću politiku diversifikacije rizika usmjerenu na postizanje gospodarske održivosti i učinkovite ljestvice u odnosu na veličinu i teritorijalni opseg dotičnog investicijskog portfelja; (b) rizično financiranje ulaganje dodijeljeno prihvatljivim poduzetnicima temelji se na održivom poslovnom planu, koji sadržava pojedinosti o razvoju proizvoda, prodaje i profitabilnosti te kojim se uspostavlja financijska održivost ex ante; (c) za svako vlasničko i kvazivlasničko ulaganje postoji jasna i ostvariva izlazna strategija. 16. Financijskim se posrednicima upravlja na komercijalnoj osnovi. Zahtjev je ispunjen ako financijski posrednik i, ovisno o vrsti mjere rizičnog financiranja, upravitelj fonda, ispunjavaju sljedeće uvjete: (a) imaju zakonsku ili ugovornu obvezu djelovati u skladu s najboljom praksom i pažnjom profesionalnog upravitelja u dobroj vjeri i izbjegavajući sukob interesa; primjenjuje se regulatorni nadzor; (b) njihova naknada u skladu je s tržišnom praksom. Smatra se da je taj zahtjev ispunjen sve dok su odabrani otvorenim, transparentnim i nediskriminirajućim postupkom u skladu sa stavkom 14.; (c) primaju naknadu koja je povezana s rezultatima ili sudjeluju u rizicima ulaganja su-ulaganjem vlastitih sredstava kako bi se osiguralo da se njihovi interesi trajno poklapaju s interesima države članice ili njezinog zaduženog subjekta; (d) utvrđuju strategiju, kriterije i predloženi vremenski raspored ulaganja; (e) ulagačima je dopušteno da budu zastupljeni u upravljačkim tijelima investicijskog fonda, poput nadzornog odbora ili savjetodavne skupštine. 17. U sklopu mjere rizičnog financiranja kojom se prihvatljivim poduzetnicima pruža rizično financijsko ulaganje u obliku jamstava, zajmova ili kvazivlasničkih ulaganja strukturiranih kao dug, financijski posrednik poduzima rizična financijska ulaganja u prihvatljive poduzetnike koja bez potpore ne bi bila provedena ili bi bila provedena na ograničen ili drukčiji način. Financijski posrednik sposoban je pokazati da primjenjuje mehanizam kojim se osigurava da se pogodnosti u najvećoj mogućoj mjeri prenose na krajnje korisnike u obliku veće količine financiranja, rizičnijih portfelja, nižih zahtjeva za dodatna jamstva, nižih jamstvenih premija ili nižih kamatnih stopa. 18. Mjere za rizično financiranje kojima se pružaju ulaganja u rizično financiranje za MSP-ove koji ne ispunjavaju uvjete utvrđene u stavku 3. spojive su s unutarnjim tržištem u smislu članka 107. stavka 3. Ugovora i izuzimaju se od obveze prijave iz članka 108. stavka 3. Ugovora ako su ispunjeni sljedeći uvjeti: (a) na razini MSP-ova potpora ispunjava uvjete utvrđene u Uredbi Komisije (EU) br. 1407/2013 (*27), Uredbi Komisije (EU) br. 1408/2013 (*28) ili Uredbi Komisije (EU) br. 717/2014 (*29), ovisno o tome što je primjenjivo; (b) svi uvjeti utvrđeni u ovom članku, uz iznimku uvjeta utvrđenih u stavcima 3., 4., 8., 12. i 13. ispunjeni su; (c) za mjere rizičnog financiranja kojima se prihvatljivim poduzetnicima pružaju rizična financijska ulaganja u obliku vlasničkih, kvazivlasničkih i zajmovnih ulaganja, mjerom se potiče dodatno financiranje koje pružaju neovisni privatni ulagači na razini financijskih posrednika ili MSP-ova kako bi se postigla ukupna stopa privatnog sudjelovanja koja odgovara najmanje 60 % rizičnog financiranja pruženog MSP-ovima. (*27) Uredba Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore (SL L 352, 24.12.2013., str. 1.)." (*28) Uredba Komisije (EU) br. 1408/2013 оd 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 352, 24.12.2013., str. 9.)." (*29) Uredba Komisije (EU) br. 717/2014 оd 27. lipnja 2014. o primjeni članaka 107. i 108. Ugovora o funkcioniranju Europske unije na de minimis potpore u sektoru ribarstva i akvakulture (SL L 190, 28.6.2014., str. 45.).”;"